b"\n_START_ARTICLE_\nS.S. Lazio\n_START_SECTION_\nZgodnja leta\n_START_PARAGRAPH_\nKlub je bil ustanovljen 9. januarja leta 1900 kot Societ\xc3\xa0 Podistica Lazio. Ime Lazio so si ustanovitelji izposodili od latinske besede \xc2\xbbLatium\xc2\xab\xc2\xa0(Lacij). Lacij je sicer italijanska de\xc5\xbeela, v kateri le\xc5\xbei tudi glavno mesto Rim. Klub je svoje barve \xc2\xbbpodedoval\xc2\xab\xc2\xa0po gr\xc5\xa1ki zastavi, kajti ustanovitelji so se navezali na dr\xc5\xbeavo, v kateri je pri\xc5\xa1lo do obuditve olimpijske tradicije, orel na vrhu grba pa predstavlja nekdanji rimski imperij._NEWLINE_Klub je bil prvotno ustanovljen kot atletski klub, nogometni oddelek pa je bil dodan leta 1902. Lazio je od takrat postal najve\xc4\x8dji \xc5\xa1portni klub v Evropi. Pod svojim okriljem ima med drugim ko\xc5\xa1arkarsko, kriket in padalsko sekcijo, celotno \xc5\xa1tevilo razli\xc4\x8dnih \xc5\xa1portnih oddelkov pa je 34. _NEWLINE_Lazio se je italijanske nogometne lige udele\xc5\xbeil \xc5\xa1ele leta 1913, v slede\xc4\x8dih sezonah pa se je ve\xc4\x8dkrat povzpel vse do finala dr\xc5\xbeavnega prvenstva. V prvi organizirani Serie A je klub sprva dosegel drugo mesto, prve klubske lovorike pa so pri\xc5\xa1le po drugi svetovni vojni. Leta 1958 so sinje-modri osvojili prvo pokalno lovoriko, na prvi scudetto pa so morali privr\xc5\xbeenci Lazia \xc4\x8dakati vse do leta 1974. Najpomembnej\xc5\xa1i igralci takratne ekipe so bili Giorgio Chinaglia, Giuseppe Wilson, Luciano Re Cecconi, trener pa je bil Tommaso Maestrelli.\n_START_SECTION_\nPetdeseta leta\n_START_PARAGRAPH_\nLazio je med najbolj\xc5\xa1imi klubi brez izpada nastopal med letoma 1929 in 1961, v petdesetih letih pa velja omeniti le tretje mesto (1957) in zmago v pokalnem tekmovanju (1958).\n_START_SECTION_\n\xc5\xa0estdeseta in sedemdeseta\n_START_PARAGRAPH_\nLeta 1961 je Lazio prvi\xc4\x8d v zgodovini izpadel v Serie B, vendar se je sinje-modrim \xc5\xbee dve leti kasneje uspelo vrniti v Serie A. Pod vodstvom argentinskega trenerja Juana Carlosa Lorenza je mo\xc5\xa1tvo leta 1964 zasedlo deveto mesto v Serie A, vrhunec sezone pa je predstavljala gostujo\xc4\x8da zmaga proti Juventusu (0:3). Glavni zvezdnik takratne ekipe je bil igralec sredine igri\xc5\xa1\xc4\x8da Nello Governato. Po nekaj slab\xc5\xa1ih sezonah je Lazio leta 1967 znova izpadel, nov povratek med najbolj\xc5\xa1e pa jim je uspel leta 1969, ko so na koncu osvojili osmo mesto._NEWLINE_Sedemdeseta leta so se za\xc4\x8dela na enak na\xc4\x8din kot \xc5\xa1estdeseta, z izpadom, ki pa mu je zopet sledil takoj\xc5\xa1en povratek med prvoliga\xc5\xa1e in za\xc4\x8detek prvega z lovorikami bogatega obdobja. V sezoni 1972/73 so ekipo med drugim sestavljali Pino Wilson v obrambi, Luciano Re Cecconi in Mario Frustalupi na sredini, Renzo Garlaschelli in Giorgio Chinaglia pa sta bila glavna napadalca. Lazio se je v tej sezoni z Juventusom in Milanom presenetljivo boril za scudetto, boj za naslov pa so izgubili \xc5\xa1ele na zadnji prvenstveni tekmi sezone, ko so tik pred koncem tekme z Napolijem prejeli usodni zadetek._NEWLINE_Slavje pa je pri\xc5\xa1lo \xc5\xbee sezono kasneje (1973/74), ko je Lazio osvojil svoj prvi naslov dr\xc5\xbeavnega prvaka. Na \xc5\xbealost slede\xc4\x8da sezona ni bila tako uspe\xc5\xa1na, kajti klub je nato zasedel le \xc4\x8detrto mesto, v slede\xc4\x8dih sezonah pa so spet sledile te\xc5\xbeave in boj za obstanek med prvoliga\xc5\xa1i. Klub sta zaznamovala tragi\xc4\x8dna smrt Re Cecconija in odhod Giorgia Chinaglie, svetlo prihodnost pa je napovedal mladi Bruno Giordano, ki je leta 1979 osvojil naslov najbolj\xc5\xa1ega strelca italijanskega prvenstva.\n_START_SECTION_\nOsemdeseta in devetdeseta\n_START_PARAGRAPH_\nZaradi \xc5\xa1kandala v povezavi z nelegalnimi \xc5\xa1portnimi stavami je bil Lazio skupaj z Milanom leta 1980 prisilno poslan v Serie B, kjer je ostal kar tri leta. Povratek je sledil leta 1983, slede\xc4\x8do sezono pa so se komajda re\xc5\xa1ili ponovnega izpada. Sezona 1984/85 je pomenila novo katastrofo, kajti klub je osvojil le 15 to\xc4\x8dk in sezono kon\xc4\x8dal na povsem zadnjem mestu, kljub temu da sta bila v mo\xc5\xa1tvu obetavna Francesco Fonte in Francesco Dell'Anno._NEWLINE_Po novem korupcijskem \xc5\xa1kandalu je Lazio prvenstvo leta 1986 za\xc4\x8del z devetimi to\xc4\x8dkami minusa, izpadu pa so se izognili \xc5\xa1ele po dodatnih tekmah s Campobassom. To je pomenilo klju\xc4\x8dni preobrat v klubski zgodovini, kajti od leta 1988 Lazio ni ve\xc4\x8d izpadel v Serie B. Klub je najprej stabiliziral poslovne\xc5\xbe Gianmarco Calleri, leta 1992 pa je Lazio prevzel Sergio Cragnotti in vanj vlo\xc5\xbeil precej denarja. Klub je \xc5\xbeelel ponovno vrniti v vrh italijanskega nogometa._NEWLINE_Leta 1993 je Lazio sezono zaklju\xc4\x8dil na petem mestu, leto kasneje na \xc4\x8detrtem, sezono 1995 na drugem, 1996 pa na tretjem. Leta 1997 je spet sledilo \xc4\x8detrto mesto, dve sezoni kasneje pa je Laziu v boju za naslov prvaka zmanjkala le ena to\xc4\x8dka. Drugi scudetto je kon\xc4\x8dno pri\xc5\xa1el leta 2000, v istem letu pa je klub osvojil tudi italijanski pokal, obe lovoriki pod vodstvom trenerja Svena-G\xc3\xb6rana Erikssona. Italijanski pokal je klub osvojil tudi leta 1998 in 2004, Lazio pa bo ostal zapisan tudi kot zadnji zmagovalec zdaj \xc5\xbee pokojnega Pokala pokalnih zmagovalcev. Leta 1998 se je klub uvrstil tudi v finale Pokala UEFA, vendar je bil s 3:0 bolj\xc5\xa1i milanski Inter. Takrat je Lazio sicer osvojil tudi italijanski in evropski superpokal, postal pa je tudi prvi italijanski klub, ki je s svojimi delnicami vstopil na borzo.\n_START_SECTION_\nSedanjost\n_START_PARAGRAPH_\nFinan\xc4\x8dni \xc5\xa1kandal leta 2002 je predsednika Cragnottija skupaj s svojim mle\xc4\x8dnim podjetjem Cirio pregnal iz kluba, ki so ga do leta 2004 nadzirali razli\xc4\x8dni finan\xc4\x8dni managerji, dokler ga ni prevzel trenutni predsednik, Claudio Lotito. Poleti 2004 se je v klub po dolgem \xc4\x8dasu vrnil navija\xc5\xa1ki idol Paolo Di Canio, v sezoni 2005/06 pa so klub zapustili pomembni igralci, kot so Fernando Couto, Paolo Negro in Giuliano Giannichedda, ki so morali oditi zaradi zmanj\xc5\xa1anja prora\xc4\x8duna. V sezoni 2005/06 je klub pod vodstvom trenerja Delia Rossija odigral zelo solidno in se tudi presenetljivo uvrstil v Pokal UEFA._NEWLINE_29. junija 2006 je Italijanska nogometna zveza pri\xc4\x8dela proces proti Juventusu, A.C. Milanu, Laziu iz Rima in Fiorentini, ki so osumljeni name\xc5\xa1\xc4\x8danje rezultatov tekem, skupaj z nekaterimi sodniki. Vse klubom grozi kazenski izpad v Serie B, medtem ko Juventusu lahko odvzamejo \xc5\xa1e zadnje dva naslova prvaka Serie A._NEWLINE_14. julija 2006 je bila podana razsodba. Lazio je bil prestavljen v Serie B, v sezono 2006/2007 bo startal z -7 to\xc4\x8dkami.\n_START_SECTION_\nNavija\xc4\x8di\n_START_PARAGRAPH_\nKlub svoje doma\xc4\x8de tekme igra na olimpijskem stadionu v Rimu, ki si ga deli z Romo. Mo\xc5\xa1tvi vsaj enkrat na leto odigrata medsebojni rimski derbi, ki ga ob\xc4\x8dasno zaznamujejo tudi vro\xc4\x8dekrvni spopadi med navija\xc4\x8di obeh klubov. V politi\xc4\x8dnem smislu Lazijevi \xc2\xbbUltrasi\xc2\xab\xc2\xa0veljajo za skrajne desni\xc4\x8darje, ve\xc4\x8dinoma pa prihajajo iz severnih rimskih sose\xc5\xa1\xc4\x8din, kar jim daje\xc2\xa0\xc2\xbbaristokratski\xc2\xab\xc2\xa0pridih."